S&Pปิดตลาดเกิน1,500จุด
หุ้นสหรัฐพุ่งเกิน 1,500 จุดครั้งแรกในรอบกว่า 5 ปี เหตุตัวเลขผลประกอบการหลายบริษัทกระเตื้อง ส่งสัญญาณดีเศรษฐกิจฟื้น
27 ม.ค. 2556

หุ้นสหรัฐพุ่งเกิน 1,500 จุดครั้งแรกในรอบกว่า 5 ปี เหตุตัวเลขผลประกอบการหลายบริษัทกระเตื้อง ส่งสัญญาณดีเศรษฐกิจฟื้น 
ดัชนีเอสแอนด์พี 500 หนึ่งในดัชนีสำคัญที่ใช้เป็นตัววัดแนวโน้มทางบวกหรือลบของตลาดหุ้นสหรัฐโดยรวม ทำสถิติเมื่อวันที่ 25 ม.ค. โดยปิดตลาดที่ 1,502.96 จุด หรือเพิ่มขึ้นมา 8.14 จุด ซึ่งถือเป็นครั้งแรกที่ดัชนีดังกล่าวปิดเกิน 1,500 จุด นับตั้งแต่เดือน ธ.ค. 2550 จุดเริ่มต้นวิกฤตเศรษฐกิจ
เอพีรายงานว่า ข่าวดีข้างต้นมาพร้อมกับสัญญาณความหวังเรื่องการฟื้นตัวทางเศรษฐกิจของสหรัฐ ไล่เรียงตั้งแต่ราคาบ้านและที่ดินที่ปรับตัวเพิ่มขึ้น ตัวเลขผลประกอบการของบริษัทที่ดีขึ้น จนทำให้มีการจ้างงานขึ้นอีกครั้ง กระทั่งเป็นแรงผลักดันสำคัญให้หุ้นในตลาดทะยานทำสถิติอีกระลอก
รายงานยังระบุว่า การปรับตัวของดัชนีเอสแอนด์พี 500 ในครั้งนี้ ยังเป็นการเพิ่มขึ้นติดต่อกันเป็นวันที่ 8 ซึ่งนับเป็นการเพิ่มต่อเนื่องกันยาวที่สุดนับตั้งแต่เดือน พ.ย. 2547
ทั้งนี้ นักวิเคราะห์ส่วนหนึ่ง กล่าวว่า การที่ดัชนีเอสแอนด์พีเพิ่มขึ้น ส่วนหนึ่งได้อานิสงส์จากรายได้ประจำไตรมาสของ 2 บริษัทยักษ์ใหญ่ในตลาด อย่างพรอคเตอร์ แอนด์ แกมเบิล (พีแอนด์จี) ผู้ผลิตสินค้าอุปโภคบริโภคที่ใหญ่ที่สุดของโลกและสตาร์บัคส์ ซึ่งเพิ่ม 2 เท่าตัว ทำให้ราคาหุ้นของพีแอนด์จีเพิ่มอีก 2.83 เหรียญสหรัฐ มาอยู่ที่ 73.25 เหรียญสหรัฐ ขณะที่มูลค่าหุ้นสตาร์บัคส์เพิ่ม 2.24 เหรียญสหรัฐ หรืออยู่ที่ 56.81 เหรียญสหรัฐ 
นับตั้งแต่ต้นปีที่ผ่านมา ดัชนีเอสแอนด์พี 500 ปรับตัวเพิ่มไปแล้ว 5.4% ขณะที่ดัชนีอุตสาหกรรมดาวโจนส์เพิ่มขึ้น 6% โดยล่าสุดอยู่ที่ 13,895.98 จุด หรือเพิ่มขึ้น 70.65 จุด ส่วนดัชนีแนสแด็ก คอมโพสิต เพิ่มขึ้น 19.33 จุด อยู่ที่ 3,149.71
อย่างไรก็ตาม นักวิเคราะห์บางส่วนให้ความเห็นว่าข่าวดีของตลาดหุ้นวอลสตรีตข้างต้นไม่ใช่สิ่งสลักสำคัญที่ควรดีใจ เนื่องจากความเคลื่อนไหวดังกล่าว สะท้อนให้เห็นความรู้สึกของนักลงทุนมากกว่าแสดงให้เห็นพื้นฐานสำคัญของตลาดแต่อย่างใด